Onreëlmatige uitgawes deur OG uitgewysArgieffoto Die ouditeur-generaal (OG) het Woensdag in ŉ verslag aangekondig dat R25,7 miljard se onreëlmatige uitgawes in die 2014/15-boekjaar aangegaan is. “Die uitgawes beteken nie noodwendig dat die geld gemors of daar bedrog gepleeg is in al die gevalle nie,” het die OG, Kimi Makwetu, gesê. Hy het verder bevind R1,9 miljard se ongemagtigde uitgawes is in die afgelope boekjaar aangegaan. Dit is effens minder as die R2,6 miljard in die 2013/14-boekjaar. Die OG het in sy verslag spesifieke melding gemaak van die departemente van onderwys, gesondheid en openbare werke wat ŉ gesamentlike begroting van R257 miljard het, nagenoeg die helfte van die nasionale begroting. Volgens die OG is dit ook dié drie departemente wie se geldsake die slegste lyk. Makwetu het gesê daar moet spesifiek na die departement van onderwys in Limpopo gekyk word. “My boodskap van die vorige jaar is steeds relevant. Daar moet ŉ fokus op hierdie departemente wees om te verseker dat daar akkurate, verantwoordbare en deursigtige verslagdoening is oor finansies en prestasies. Dit moet ondersteun word deur gesonde interne beheermaatreëls en goeie menslike hulpbronbestuur, insluitend die verbetering van persoonlike aanspreeklikheid en die bestuur van die gevolge van gebrekkige verslagdoening.” In die OG se jongste verslag is 167 nasionale en provinsiale departemente en 301 openbare entiteite ondersoek wat gesamentlik ŉ begroting van R1 111 miljard gehad het.